Document ID: 32015R0445

UREDBA KOMISIJE (EU) 2015/445
оd 17. ožujka 2015.
o izmjeni Uredbe Komisije (EU) br. 1178/2011 o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 7. stavak 6. i članak 8. stavak 5.,
budući da:
(1)
Uredbom Komisije (EU) br. 1178/2011 (2) utvrđuju se tehnički zahtjevi i administrativni postupci vezano za članove posade zrakoplova u civilnom zrakoplovstvu.
(2)
Neke države članice utvrdile su da njima i dionicima određeni zahtjevi iz Uredbe (EU) br. 1178/2011 uzrokuju nepotrebno i nerazmjerno administrativno ili ekonomsko opterećenje te su izvijestile o namjeri da traže odobrenje za odstupanja od određenih zahtjeva u skladu s člankom 14. stavkom 6. Uredbe (EZ) br. 216/2008.
(3)
Ta je predložena odobrenja za odstupanja analizirala Europska agencija za sigurnost zračnog prometa, što je dovelo do preporuke Komisiji o usklađivanju predloženih odobrenja s primjenjivim uvjetima.
(4)
I države članice i dionici iz općeg zrakoplovstva utvrdili su određene zahtjeve za koje se smatra da su nerazmjerni u odnosu na pripadajuće aktivnosti i povezane rizike.
(5)
Utvrđen je i niz uredničkih pogrešaka u Uredbi (EU) br. 1178/2011 koje su uzrokovale nenamjerne poteškoće u provedbi.
(6)
Stoga bi zahtjeve utvrđene u Uredbi (EU) br. 1178/2011 trebalo izmijeniti radi uključivanja odstupanja prema kojima se jasno donose pravila i određenih olakšica za opće zrakoplovstvo te ispravljanja određenih uredničkih pogrešaka.
(7)
Osim toga, na temelju povratnih informacija od država članica i dionika ustanovljeno je da bi zahtjevi iz Priloga VII. Uredbi (EU) br. 1178/2011 mogli biti nerazmjerni u odnosu na aktivnost i povezani rizik od toga da organizacije za osposobljavanje provode samo osposobljavanje za dozvole pilota lakog zrakoplova, dozvole privatnog pilota aviona, dozvole pilota balona i dozvole pilota jedrilice.
(8)
Države članice i dionici stoga se slažu se o općoj potrebi da se omogući više vremena za razvoj primjerenijeg skupa pravila za aktivnosti općeg zrakoplovstva koje su prilagođenije aktivnostima tog zrakoplovnog sektora bez smanjenja sigurnosnih standarda.
(9)
Štoviše, kako bi se omogućilo dovoljno vremena za razvoj tih pravila, datum primjene odredaba iz Priloga VII. Uredbi (EU) br. 1178/2011 za organizacije za osposobljavanje koje provode osposobljavanje samo za nacionalne dozvole koje su prihvatljive za konverziju u dozvole pilota lakog zrakoplova, dozvole pilota balona i dozvole pilota jedrilice iz dijela FCL trebalo bi odgoditi do 8. travnja 2018.
(10)
Uredbu (EU) br. 1178/2011 trebalo bi stoga na odgovarajući način izmijeniti.
(11)
Budući da Uredba Komisije (EU) br. 290/2012 (3) kojom se izmjenjuje Uredba (EU) br. 1178/2011 sadržava autonomnu odredbu o datumu primjene odredaba iz priloga VI. i VII. Uredbi (EU) br. 1178/2011, i nju bi trebalo izmijeniti kako bi se osigurala pravna sigurnost i jasnoća.
(12)
Mjere predviđene ovom Uredbom u skladu su s mišljenjem Odbora Europske agencije za sigurnost zračnog prometa osnovanog člankom 65. Uredbe (EZ) br. 216/2008,
DONIJELA JE OVU UREDBU:
Članak 1.
Uredba Komisije (EU) br. 1178/2011 mijenja se kako slijedi:
1.
U članku 8. stavak 1. zamjenjuje se sljedećim:
„1. Ne dovodeći u pitanje članak 12. Uredbe (EZ) br. 216/2008 i kada ne postoje sklopljeni sporazumi između Unije i treće zemlje u području licenciranja pilota, države članice mogu prihvatiti dozvole, ovlaštenja ili certifikate trećih zemalja te pripadajuće certifikate o zdravstvenoj sposobnosti koje su izdale treće zemlje ili su oni izdani u njihovo ime, u skladu s odredbama Priloga III. ovoj Uredbi.”
2.
U članku 10.a stavak 3. zamjenjuje se sljedećim:
„3. Organizacije za osposobljavanje usklađene s JAR-om smiju provoditi osposobljavanje za dozvole privatnog pilota (PPL) iz dijela FCL, za povezana ovlaštenja uključena u registraciju te za dozvole pilota lakog zrakoplova (LAPL) do 8. travnja 2018. bez obzira na odredbe iz priloga VI. i VII., pod uvjetom da su registrirane prije 8. travnja 2015.”
3.
Članak 12. mijenja se kako slijedi:
(a)
stavak 2. zamjenjuje se sljedećim:
„2. Odstupajući od stavka 1., države članice mogu odlučiti da neće primjenjivati sljedeće odredbe Priloga I. do 8. travnja 2015.:
(a)
odredbe koje se odnose na dozvole pilota zrakoplova s pogonjenim uzgonom i zračnog broda;
(b)
odredbe iz točke FCL.820;
(c)
u slučaju helikoptera, odredbe iz odjeljka 8. poddijela J;
(d)
odredbe iz odjeljka 11. poddijela J.”
(b)
umeće se sljedeći stavak 2.a:
„2.a. Odstupajući od stavka 1., države članice mogu odlučiti da neće primjenjivati sljedeće odredbe Priloga I. do 8. travnja 2018.:
(a)
odredbe koje se odnose na dozvole pilota jedrilica i balona;
(b)
odredbe poddijela B;
(c)
odredbe iz točaka FCL.800, FCL.805 i FCL.815;
(d)
odredbe iz odjeljka 10. poddijela J.”
(c)
stavak 4. zamjenjuju se sljedećim:
„4. Odstupajući od stavka 1., države članice mogu odlučiti da do 8. travnja 2016. neće primjenjivati odredbe ove Uredbe na pilote koji posjeduju dozvolu i pripadajući certifikat o zdravstvenoj sposobnosti koje je izdala treća zemlja uključene u nekomercijalne operacije zrakoplova kako je navedeno u članku 4. stavku 1. točki (b) ili (c) Uredbe (EZ) br. 216/2008.”
4.
Prilozi I., II., III., VI. i VII. mijenjaju se u skladu s prilozima ovoj Uredbi.
Članak 2.
U Uredbi Komisije (EU) br. 290/2012 u članku 2. stavku 2. briše se točka (f).
Članak 3.
1. Ova Uredba stupa na snagu 8. travnja 2015.
2. Odstupajući od stavka 1., izmjene odredaba iz točaka FCL.315.A, FCL.410.A i FCL.725.A Priloga I. primjenjuju se od 8. travnja 2018.
3. Odstupajući od stavka 1., države članice mogu odlučiti da do 8. travnja 2018. neće primjenjivati odredbe priloga VI. i VII. na organizacije za osposobljavanje koje provode osposobljavanje samo za nacionalnu dozvolu koja je u skladu s člankom 4. stavkom 3. Uredbe Komisije (EU) br. 1178/2011 prihvatljiva za konverziju u dozvolu pilota lakog zrakoplova (LAPL), dozvolu pilota jedrilice (SPL) ili dozvolu pilota balona (BPL) iz dijela FCL.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. ožujka 2015.

Labels: 12
8
9
0